На карце Жлобінскага раёна ёсць такая вёска – Чырвоная Слабада. Знаходзіцца яна ў Чырвонабярэжскім сельскім савеце, і пражываюць у ёй пастаянна, калі не лічыць дачнікаў, што наведваюцца сюды толькі ў сезон, усяго чатыры чалавекі. Чырвоная Слабада – гэта населены пункт з адзінай вуліцай, якая працягнулася амаль на два кіламетры. Хаты размешчаны далёка адна ад другой... Хаця калі едзеш па шашы М-5, позірку адкрываецца прыгожая панарама – невялічкая вёсачка тоне ў зеляніне дрэў, і здаецца, што там кіпіць жыццё, мужчыны колюць дровы на двары, жанчыны завіхаюцца каля печы і гатуюць смачную крупеню ці бабку, дзеці гуляюць у хованкі на вуліцы, а гусі, куры, індыкі важна ходзяць па падвор’і…